PERUSTELUT

1. EHDOTUKSEN TAUSTA

Kunkin vuoden jälkipuoliskolla vahvistettavissa kalastusmahdollisuuksia koskevissa neuvoston asetuksissa ei enää määritetä Biskajanlahdella kalastettavaa sardellia koskevaa suurinta sallittua saalista (TAC), koska kannan biologia seuraa erilaista vuosittaista sykliä ja ottaen huomioon asiasta annetun tieteellisen lausunnon. Sardellia koskeva TAC on määritettävä suunnilleen kunkin vuoden heinäkuussa.

Neuvosto vahvisti kyseisen kannan kalastuksessa 1. heinäkuuta 2013 alkaen ja 30. kesäkuuta 2014 asti sovellettavan TACin neuvoston asetuksella (EU) N:o 713/2013. TAC ja sen jakautuminen asianomaisten jäsenvaltioiden kesken olisi nyt vahvistettava seuraavaksi 12 kuukauden jaksoksi.

2. KUULEMISTEN JA VAIKUTUSTENARVIOINTIEN TULOKSET

Euroopan parlamentin ja neuvoston 11. joulukuuta 2013 antamassa asetuksessa (EU) N:o 1380/2013 asetettujen yhteisen kalastuspolitiikan tavoitteiden mukaisesti kalastusmahdollisuudet olisi vahvistettava käytettävissä olevien tieteellisten lausuntojen perusteella ottaen huomioon biologiset ja sosioekonomiset näkökohdat ja varmistaen samalla eri kalastussektorien välinen oikeudenmukainen kohtelu.

Biskajanlahden sardellikantaa koskeva tieteellinen lausunto perustuu 1. heinäkuuta 2014 ja 30. kesäkuuta 2015 väliseen kalastuskauteen. Kansainvälisen merentutkimusneuvoston (ICES) alustavassa lausunnossa arvioidaan, että Biskajanlahden sardellin kutukannan biomassa vuonna 2014 on kutuhetkellä 66 158 tonnia.

Komissio esitti vuonna 2009 ehdotuksen asetukseksi pitkän aikavälin suunnitelman vahvistamisesta Biskajanlahden sardellikannalle ja kyseistä kantaa hyödyntäville kalastuksille, ja esitetty TAC perustuu kyseiseen ehdotukseen. Sen vuoksi on aiheellista vahvistaa 20 100 tonnin suuruinen TAC kalastuskaudeksi 2014/2015. Lisäystä olisi noin 18 prosenttia edelliseen TACiin verrattuna.

Koska kalastuskausi alkaa 1. heinäkuuta 2014, TAC on aiheellista vahvistaa mahdollisimman nopeasti.

Asetus (EU) N:o 1380/2013 tuli voimaan 1. tammikuuta 2013. Asetuksen 15 artiklassa säädettyä velvoitetta purkaa aluksesta kaikki saaliit (’purkamisvelvoite’) sovelletaan sardellinkalastukseen Biskajanlahdella 1. tammikuuta 2015 alkaen. Sen vuoksi sääntöjä, jotka ovat tähän asti pakottaneet kalastajat heittämään pois kaloja, ei saa soveltaa tähän kalastukseen kyseisen päivän jälkeen.

2014/0211 (NLE)

Ehdotus

NEUVOSTON ASETUS

Biskajanlahden sardellin kalastusmahdollisuuksien vahvistamisesta kalastuskaudeksi 2014/2015

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,

ottaa huomioon Euroopan komission ehdotuksen,

sekä katsoo seuraavaa:

(1) Euroopan parlamentin ja neuvoston asetuksessa (EU) N:o 1380/2013[1] edellytetään, että säilyttämistoimenpiteet vahvistetaan ottaen huomioon käytettävissä olevat tieteelliset, tekniset ja taloudelliset lausunnot, mukaan lukien tarvittaessa tieteellis-teknis-taloudellisen kalastuskomitean (STECF) laatimat kertomukset.

(2) Neuvoston tehtävänä on hyväksyä kalastusmahdollisuuksien vahvistamiseen ja jakamiseen liittyvät toimenpiteet sekä tarvittaessa eräät niihin toiminnallisesti liittyvät edellytykset. Kalastusmahdollisuudet olisi jaettava jäsenvaltioille siten, että varmistetaan kunkin jäsenvaltion kalastustoiminnan suhteellinen vakaus kunkin kannan tai kalastuksen osalta ja otetaan asianmukaisesti huomioon asetuksessa (EU) N:o 1380/2013 vahvistetut yhteisen kalastuspolitiikan tavoitteet.

(3) Suurin sallittu saalis (TAC) olisi vahvistettava käytettävissä olevien tieteellisten lausuntojen perusteella ottaen huomioon biologiset ja sosioekonomiset näkökohdat ja varmistaen samalla eri kalastussektorien välinen oikeudenmukainen kohtelu.

(4) Kansainvälisen merentutkimusneuvoston (ICES) alustavassa lausunnossa arvioidaan, että Biskajanlahden sardellin kutukannan biomassa vuonna 2014 on kutuhetkellä 66 158 tonnia. Komissio esitti vuonna 2009 ehdotuksen asetukseksi pitkän aikavälin suunnitelman vahvistamisesta Biskajanlahden sardellikannalle ja kyseistä kantaa hyödyntäville kalastuksille. Sen vuoksi on kyseisen ehdotuksen perusteella aiheellista vahvistaa 20 100 tonnin suuruinen TAC kalastuskaudeksi 2014/2015. Lisäystä olisi noin 18 prosenttia edelliseen TACiin verrattuna.

(5) Neuvoston asetuksen (EY) N:o 847/96[2] 2 artiklan mukaisesti on tarpeen määrittää, missä määrin Biskajanlahden sardellikantaan sovelletaan kyseisessä asetuksessa säädettyjä toimenpiteitä.

(6) Biskajanlahden sardellinkalastukseen sovelletaan 1 päivästä tammikuuta 2015 alkaen asetuksen (EU) N:o 1380/2013 15 artiklan 1 kohdan a alakohdassa säädettyä purkamisvelvoitetta, ja kyseisessä kalastuksessa saadut saaliit on siksi mainitussa asetuksessa täsmennetyin edellytyksin säilytettävä aluksella, kirjattava, purettava aluksesta ja luettava kiintiöihin.

(7) Kalastuskauden 2014/2015 alkamisen ja vuosittaisten saalisilmoitusten vuoksi tämän asetuksen olisi tultava voimaan mahdollisimman pian sen julkaisemisen jälkeen, ja sitä olisi sovellettava 1 päivästä heinäkuuta 2014 alkaen,

ON HYVÄKSYNYT TÄMÄN ASETUKSEN:

1 artikla Biskajanlahden sardellin kalastusmahdollisuudet

Sardellikannan suurin sallittu saalis (TAC) ja sen jakautuminen jäsenvaltioiden kesken 1 päivänä heinäkuuta 2014 alkavalla ja 30 päivänä kesäkuuta 2015 päättyvällä kalastuskaudella ICES-suuralueella VIII, sellaisena kuin se on määriteltynä Euroopan parlamentin ja neuvoston asetuksessa (EY) N:o 218/2009[3], esitetään seuraavassa (tonneina elopainoa):

Laji: || Sardelli Engraulis encrasicolus || ICES-alue: || VIII (ANE/08.)

Espanja || 18 090 || || Analyyttinen TAC

Ranska || 2 010 ||

EU || 20 100 ||

|| ||

TAC || 20 100 ||

2 artikla Kalastusmahdollisuuksien jakamista koskevat erityiset säännökset

Asetuksen 1 artiklassa vahvistettu kalastusmahdollisuuksien jakaminen jäsenvaltioiden kesken ei rajoita seuraavien soveltamista:

a) asetuksen (EU) N:o 1380/2013 16 artiklan 8 kohdan mukaisesti tehtävät vaihdot;

b) neuvoston asetuksen (EY) N:o 1224/2009[4] 37 artiklan mukaisesti tehtävät vähennykset ja uudelleen jakamiset;

c) neuvoston asetuksen (EY) N:o 1006/2008[5] 10 artiklan 4 kohdan mukaisesti tehtävät uudelleen jakamiset;

d) asetuksen (EY) N:o 847/96 3 artiklan nojalla sallittavat saaliiden lisäpurkamiset;

e) asetuksen (EY) N:o 847/96 4 artiklan mukaisesti pidätettävät määrät;

f) asetuksen (EY) N:o 1224/2009 105, 106 ja 107 artiklan mukaisesti tehtävät vähennykset;

g) neuvoston asetuksen (EU) N:o 43/2014[6] 20 artiklan mukaisesti tehtävät kiintiön siirrot ja vaihdot.

3 artikla Vuosittainen hallinnointi

Edellä 1 kohdassa tarkoitettuun kantaan sovelletaan asetuksen (EY) N:o 847/96 soveltamiseksi analyyttistä TACia. Mainitun asetuksen 3 artiklan 2 ja 3 kohtaa sekä 4 artiklaa sovelletaan.

4 artikla Saaliiden ja sivusaaliiden purkaminen ennen 1 päivää tammikuuta 2015

Asetuksen 1 artiklassa tarkoitettuun kantaan kuuluvia kaloja saa pitää aluksella ja purkaa sieltä 1 päivästä heinäkuuta 2014 alkaen 31 päivään joulukuuta 2014 asti ainoastaan, jos:

a) saaliit on pyydetty sellaisen jäsenvaltion lipun alla purjehtivilla aluksilla, jolla on olemassa kiintiö, eikä tämä kiintiö ole täyttynyt; tai

b) saaliit ovat osa unionin kiintiötä, jota ei ole jaettu jäsenvaltioiden kesken kiintiöiksi, eikä tämä unionin kiintiö ole täyttynyt.

5 artikla Tietojen toimittaminen

Kun jäsenvaltiot toimittavat komissiolle pyydettyjen kantojen purettujen saaliiden määriin liittyviä tietoja asetuksen (EY) N:o 1224/2009 33 ja 34 artiklan mukaisesti, niiden on käytettävä kannan koodia ’ANE/08’.

6 artikla Voimaantulo

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Sitä sovelletaan 1 päivän heinäkuuta 2014 ja 30 päivän kesäkuuta 2015 välisenä aikana.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

[1] Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

[2] Neuvoston asetus (EY) N:o 847/96, annettu 6 päivänä toukokuuta 1996, TACien ja kiintiöiden vuosittaiseen hallinnoimiseen liittyvien lisäedellytysten käyttöönottamisesta (EYVL L 115, 9.5.1996, s. 3).

[3] Euroopan parlamentin ja neuvoston asetus (EY) N:o 218/2009, annettu 11 päivänä maaliskuuta 2009, Koillis-Atlantilla kalastavien jäsenvaltioiden nimellissaaliiden määriä koskevien tilastojen toimittamisesta (EUVL L 87, 31.3.2009, s. 70).

[4] Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).

[5] Neuvoston asetus (EY) N:o 1006/2008, annettu 29 päivänä syyskuuta 2008, yhteisön kalastusaluksille myönnettävistä luvista kalastustoiminnan harjoittamiseksi yhteisön vesien ulkopuolella ja kolmansien maiden alusten pääsystä yhteisön vesille, asetusten (ETY) N:o 2847/93 ja (EY) N:o 1627/94 muuttamisesta sekä asetuksen (EY) N:o 3317/94 kumoamisesta (EUVL L 286, 29.10.2008, s. 33).

[6] Neuvoston asetus (EU) N:o 43/2014, annettu 20 päivänä tammikuuta 2014, unionin vesillä ja unionin aluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2014 (EUVL L 24, 28.1.2014, s. 1).